《题顾秀才所藏舟中看月图》
元代·成廷圭

放船晚作南湖游，一葫芦酒当船头。白云翩衣紫霞帔，松风吹船寒飕飕。

少焉月出影零乱，散作百顷玻璃秋。有月复有酒，不饮令人愁。

谪仙在何许，空葬青山头。我家草堂月更好，何如返棹归来休。

归来休，痴人不饮月亦羞。素娥起舞我摘阮，对饮岂必论觥筹，千载与月同风流。

作者简介：元芜城人，字原常，一字元章，又字礼执。好读书，工诗。奉母居市廛，植竹庭院间，扁其燕息之所曰居竹轩。晚遭乱，避地吴中。卒年七十余。有《居竹轩集》。